Die heidene wil hulle afgode kan sien. Dit is waarom Paulus gesê het dat die Here nie in tempels bly wat met mensehande gemaak is nie. God woon in die onsienlike.
Al kan die Here nie soos 'n heidense afgodsbeeld op 'n plek neergesit word waar almal Hom kan sien nie, beteken dit nie dat Hy nie bestaan nie. Inteendeel ons God is so magtig dat Hy oor alles mag uitoefen sonder dat Hy gesien hoef te word!
God is 'n Hulp, want Hy help ons en versorg ons met die goeie. Hy is ook ons Skild omdat Hy die Satan keer om ons bo ons vermoëns te beproef.
Ons sê die voorsienigheid van God is in die eerste plek die onderhouding en beplanning van God oor die hele wêreld.
Dit is maar 'n naam wat ons self uitgedink het vir die saak, maar daarmee bedoel ons dat die Bybel leer dat die Here meer besondere aandag aan die mense gee.
Die Here gee meer om vir mense as vir diere, want die mense ‑ al is hulle ongelowiges ‑ is beelddraers van die Here, terwyl die diere en die plante dit nie is nie.
Die Bybel leer verder dat die Here 'n verdeling onder die mense bring. Sommiges word deur Hom verlos uit die sonde, en die ander nie.
Ons noem die versorging van die Here oor die wat Hy verlos en in die hiernamaals by Hom laat woon, die allerbesondere voorsienigheid van die Here.
Inderdaad bedoel ons met hierdie benaming die werk van die Here Jesus Christus, en die feit dat die wat Hy verlos het, nie verlore kan gaan nie.
Die betekenis van al hierdie dinge is dat die Bybel ons leer dat God nie maar net 'n onpersoonlike God is wat daar ver in die hemel is, en ons moet maar in ons eie tyd hier op die aarde voortgaan nie.
Wanneer die Satan ons aanval, is die Here Persoonlik daar om die mag van die Satan te beperk, en om ons ook die krag en die geloof te gee om deur elke beproewing te kan gaan.
Selfs in die oomblikke van die grootste gevaar, verloor Hy ons nie uit die oog nie. Hy bly ons Hulp en ons Skild wat die kwaad van ons afweer.
In Psalm 115 het die digter op die afgodsdienaars se vraag oor hoe wyd die mag van God strek, geantwoord: Die Here doen wat Hy wil.
Prakties beteken dit net dat die Here nie voorgeskryf kan word nie. Daar is nie 'n mens of enige mag wat die Here kan bind, sodat die Here moet doen wat die persoon of die mag gedoen wil hê nie.
Ons ondeurdagte taalgebruik kan dalk 'n openbaring daarvan wees dat ons in ons onderbewussyn God maar as 'n half magtige Wese beskou.
Ons moet altyd onthou dat die Here u vrygekoop het in Jesus Christus, en dat in Jesus Christus se lyde, dood en opstanding ons die bewys daarvan het dat God in sy mag onbeperk is - en dat Hy in die onbeperktheid van sy mag ook die verlossing oor ons vervul het.
By die Here ontvang ons die verlossingsgenade van die Here Jesus Christus, omdat sy genade net so groot is soos sy almag.